SFLEX ปักหมุดปี 64 กวาดรายได้ 1.56 พันลบ. รับแผนขยายกำลังผลิต
SFLEX กำไรปี 63 โตแตะ 143 ลบ. ปักหมุดปี 64 กวาดรายได้ 1.56 พันลบ. รับแผนขยายกำลังผลิต
1 มี.ค. 2564

นายสมโภชน์ วัลยะเสวี ประธานเจ้าหน้าที่บริหาร บริษัท สตาร์เฟล็กซ์ จำกัด (มหาชน) หรือ SFLEX เปิดเผยว่า ผลการดำเนินงานของบริษัทฯ ในปี 2563 บริษัทฯมีกำไรสุทธิ 142.80 ล้านบาท เทียบกับปี 2562 มีกำไรสุทธิ 78.62 ล้านบาท เพิ่มขึ้น 81.64% โดยได้รับปัจจัยหนุนจากการบริหารต้นทุนได้อย่างมีประสิทธิภาพ โดยในปี 2563 SFLEX มีรายได้รวม 1,415.02 ล้านบาท เพิ่มขึ้น 11.13% จากรายได้รวม 1,273.35 ล้านบาทในปี2562
ทั้งนี้บริษัทฯมีรายได้จากการขายบรรจุภัณฑ์พลาสติกชนิดอ่อน( Flexible Packaging ) จำนวน 1,398.05 ล้านบาท โดยสามารถจัดประเภทเป็น 2 ประเภทหลัก ประกอบด้วย กลุ่มสินค้าอุปโภค (Non-Food) จำนวนเงิน 1,089.90 ล้านบาท และกลุ่มสินค้าบริโภค(Food) จำนวนเงิน 308.16 ล้านบาท คิดเป็นสัดส่วน 77.96% และ22.04% ตามลำดับ อย่างไรก็ตามหากเปรียบเทียบกับปี 2562 รายได้จากการขาย Flexible Packaging มีสัดส่วน Non Food และ Food เท่ากับ 79.62% และ 20.38% ตามลำดับ
นอกจากนี้ ที่ประชุมคณะกรรมการบริษัทฯเมื่อวันที่ 25 ก.พ.ที่ผ่านมา ยังมีมติอนุมัติจ่ายเงินปันผลในในอัตรา0.045 บ./หุ้น ขึ้นเครื่องหมาย XD 19 เม.ย. และมีกำหนดจ่ายเงินปันผลในวันที่ 6 พฤษภาคม 2564
ประธานเจ้าหน้าที่บริหาร SFLEX กล่าวว่า ในปี 2564 บริษัทฯวางเป้าหมาย รายได้จากการขาย Flexible Packagingไว้ไม่น้อยกว่า 1,560 ล้านบาท ซึ่งจะช่วยผลักดันผลการดำเนินงานสร้างสถิติสูงสุดใหม่ จากการขยายกำลังการผลิตของโรงงานแห่งใหม่ โดยปีนี้คาดว่าจะมีกำลังการผลิตขยับเพิ่มขึ้นเป็น 270 ล้านเมตรต่อปี จากปีที่ผ่านมา 215 ล้านเมตรต่อปี
พร้อมกันนี้ยังได้ขยายตลาดเชิงรุกทั้งในประเทศและต่างประเทศเพิ่มมากขึ้น ซึ่งจะเป็นปัจจัยในการผลักดันให้มีคำสั่งซื้อเพิ่มขึ้น นอกจากนั้นยังได้ขยายฐานลูกค้าทั้งกลุ่ม Food มากขึ้น โดยคาดว่าปีนี้จะมีสัดส่วนเพิ่มขึ้นเป็นประมาณ 25-30% และที่เหลือราว 70-75% เป็นยอดขายในกลุ่ม Non-Food  เป็นต้น  ขณะเดียวกันบริษัทมีการขยายตลาดบรรจุภัณฑ์เกรดพรีเมี่ยมไปสู่กลุ่ม Food และกลุ่มเครื่องมือแพทย์ ซึ่งเป็นกลุ่มผลิตภัณฑ์ที่ให้มาร์จิ้นสูงทำให้คาดว่าอัตรากำไรขั้นต้นและอัตรากำไรสุทธิในปีนี้จะยืนเหนือระดับ 11% ได้